SK Úradný vestník Európskej únie C 345/97

Stanovisko Európskeho hospodárskeho a sociálneho výboru – Oznámenie Komisie – Pracovný plán v oblasti ekodizajnu na obdobie rokov 2016 – 2019

[COM(2016) 773 final]

(2017/C 345/16)

Spravodajca: Cillian LOHAN

Konzultácia Komisia, 27. 1. 2017 Právny základ článok 304 Zmluvy o fungovaní Európskej únie Rozhodnutie predsedníctva 13. 12. 2016 Príslušná sekcia sekcia pre poľnohospodárstvo, rozvoj vidieka a životné prostredie Prijaté v sekcii 15. 6. 2017 Prijaté v pléne 5. 7. 2017 Plenárne zasadnutie č. 527 Výsledok hlasovania (za/proti/zdržalo sa) 130/0/1

1. Závery a odporúčania

1.1. Rozsah pôsobnosti pracovného plánu v oblasti ekodizajnu na roky 2016 – 2019 je príliš obmedzený na to, aby s dostatočnou silou poháňal celkové zmeny v správaní v jednotlivých článkoch reťazca dodávok tovaru a služieb takým tempom, ktoré by odrážalo ambície akčného plánu obehového hospodárstva.

1.2. Ekodizajn tovaru a služieb nemôže byť zameraný iba na energetickú problematiku. Je síce dôležitá, ale je potrebné zamerať sa na celý životný cyklus výrobkov vrátane ich trvanlivosti, jednoduchosti údržby a opráv, potenciálu spoločného využívania a digitalizácie, možnosti opätovného použitia a modernizácie, recyklovateľnosti a využitia po skončení používania vo forme druhotných surovín vo výrobkoch uvádzaných na trh.

1.3. Ekodizajn sa zásadám obehového hospodárstva musí podrobiť v kontexte digitalizácie, spoločného využívania a funkčného hospodárstva, aby sa dosiahol súlad medzi rozličnými stratégiami, ktorých cieľom je dospieť k novému hospodárskemu modelu.

1.4. Jednotlivé súčiastky výrobku by sa mali dať ľahko oddeliť na opätovné použitie a/alebo opätovné spracovanie vo výrobe a poháňať vytváranie silného trhu s druhotnými surovinami.

1.5. Požiadavky na označovanie môžu nabádať na zlepšovanie stratégií ekodizajnu a pomôcť spotrebiteľom pri rozhodovaní, čiže sa môžu stať hnacou silou zmeny správania. Označovanie by malo obsahovať údaj o životnosti výrobku a/alebo jeho dôležitých súčiastok.

1.6. EHSV opätovne vyslovuje svoju podporu používaniu rozšírenej zodpovednosti výrobcov ako nástroja na podporu prechodu na podnikateľské modely obehového hospodárstva a zdôrazňuje, že aj to môže zohrávať úlohu v propagácii ekodizajnu.

2. Súvislosti

2.1. Pracovný plán v oblasti ekodizajnu na roky 2016 – 2019 prispieva k novej iniciatíve Komisie na vytvorenie obehového hospodárstva. Celkovým cieľom je podporiť prechod na obehový hospodársky model, ktorý bude zohľadňovať celý životný cyklus výrobkov a materiálov, z ktorých sú vyrobené.

2.2. Je následníkom predchádzajúcich pracovných plánov v oblasti ekodizajnu na roky 2009 – 2011 a 2012 – 2014. Legislatívne súvisí s rámcovou smernicou o ekodizajne (smernica 2009/125/ES) i s rámcovou smernicou o označovaní energetickej účinnosti (smernica 2010/30/ES). Vypracovávanie pravidelných pracovných plánov je stanovené v článku 16 ods. 1 smernice o ekodizajne.

2.3. Majú slúžiť ako prostriedok na zvýšenie konkurencieschopnosti Európy a podporu hospodárskeho rastu a vytvárania pracovných miest.

2.4. Boli určité očakávania, že výsledkom revízie smernice o ekodizajne alebo aktualizácie pracovného plánu bude rozšírenie rozsahu pôsobnosti predchádzajúcich iniciatív v prospech ekodizajnu.

3. Súhrn pracovného plánu v oblasti ekodizajnu na roky 2016 – 2019

3.1. Právny rámec pre ekodizajn a energetické označovanie má mať dvojaký cieľ (1). Prvým cieľom je zabezpečiť, aby sa prostredníctvom ekodizajnu postupne na trhu EÚ povolili účinnejšie výrobky. Druhý cieľ je zameraný na to, aby sa prostredníctvom energetického označovania dala spotrebiteľom možnosť nakupovať čo najúčinnejšie výrobky a aby boli k ich nákupu podnecovaní.

3.2. V súčasnom pracovnom pláne sa spomínajú prijaté vykonávacie opatrenia, ktoré zahŕňajú 28 nariadení o ekodizajne, 16 delegovaných nariadení o energetickom označovaní a 3 uznaných dobrovoľných dohôd.

3.3. Medzi ďalšie oblasti, na ktorých sa pracuje, patrí ekodizajn výrobkov na ohrievanie vzduchu a chladenie, ktorý bude upravený nariadením, a viaceré zmeny nariadení na zlepšenie skúšania výrobkov a zmenšenie možností podvádzania prostredníctvom ekodizajnu a energetického označovania. Tieto iniciatívy dopĺňajú pracovný plán a sú na ne uvedené odkazy, avšak v pláne nie sú konkrétne obsiahnuté.

3.4. Hodnotenie a prezentácia vykonaných a prebiehajúcich prác sa zameriava na energetické označovanie a dosiahnutie prvku ekodizajnu iba v súvislosti s výkonovou efektívnosťou.

3.5. Do zoznamu skupín výrobkov, ktoré vyplývajú z platných právnych predpisov alebo revízií, boli pridané tieto nové skupiny výrobkov: — systémy automatizácie a riadenia budov, — elektrické varné kanvice, — sušiče rúk, — výťahy, — solárne panely a invertory, — chladené kontajnery, — vysokotlakové čističe.

4. Zásady ekodizajnu

4.1. Ekodizajn môže prispieť k oddeleniu hospodárskeho rastu od spotreby zdrojov zmenšením spotreby materiálov a energie, zvýšením miery recyklovania a zmenšením produkcie odpadov (2). Silnou stránkou modelu obehového hospodárstva je to, že je v ňom navzájom prepojené vytváranie hospodárskej prosperity, sociálnych výhod a environmentálnych prínosov. Ekodizajn môže byť dôležitým činiteľom v prospech sociálnej udržateľnosti.

4.2. Aj keď sa smernica o ekodizajne používa na zlepšenie energetickej účinnosti výrobkov, mohla by sa intenzívnejšie využívať aj na stimulovanie navrhovania výrobkov vhodných pre obehové hospodárstvo, napríklad vylúčením takých návrhárskych stratégií, ktoré sťažujú opravu alebo výmenu pokazených súčiastok (3).

4.3. Vďaka ekodizajnu sú dostupné systémy výrobkov a služieb a výrobky produkované s menšou spotrebou zdrojov, s využitím recyklovaných a obnoviteľných zdrojov a bez nebezpečných látok, ako aj s použitím súčiastok, ktoré sú trvácnejšie a ľahšie sa udržiavajú, opravujú, modernizujú a recyklujú. Rozoznávame dva prístupy: prepracovávanie návrhov pôvodných výrobkov založené na pravidelnom vylepšovaní jestvujúcich výrobkov a navrhovanie nových výrobkov, ktorého cieľom je vývoj nových výrobkov s účinným využitím zdrojov, ktoré sa dajú opravovať, modernizovať a recyklovať (4). Vykonávaním smernice o ekodizajne sa doteraz väčšinou tlačilo na tento prvý prístup pravidelného vylepšovania, ale teraz je potrebné urýchliť uplatňovanie druhého prístupu v spojení s rozvojom prepracovaného vhodného označovania a prostredníctvom podpory vyplývajúcej z prebiehajúcej práce európskych organizácií pre normalizáciu v týchto oblastiach.

4.4. Hlavným prvkom navrhovania výrobkov vhodných pre obehové hospodárstvo je to, že výrobok sa môže stať službou, pričom sa dôraz z vlastníctva prenesie na užívateľský vzťah a z predaja výrobku na zmluvný vzťah zabezpečujúci určité výkony, napr. systém kombinujúci výrobky a služby alebo dohoda o poskytovaní služieb.

4.5. Treba poznamenať, že v poľnohospodárstve a potravinárstve sú sústavy udržateľnej výroby potravín, napríklad hlavne biologickej, príkladom obehovosti aj ekodizajnu.

4.6. Nedávno spustená spoločná iniciatíva EHSV a Európskej komisie, ktorou sa vytvorila Európska platforma pre obehové hospodárstvo určená mnohým zainteresovaným subjektom, môže uľahčiť zisťovanie osvedčených postupov v danej oblasti a politických prekážok prechodu na ekodizajn.

5. Nedostatky a chýbajúce prvky

5.1. Integrovaný prístup

5.1.1. Ekodizajn tovaru a služieb nemôže byť zameraný iba na energetickú problematiku. Je síce dôležitá, ale je potrebné zamerať sa na celý životný cyklus výrobkov vrátane ich trvanlivosti, jednoduchosti údržby a opráv, potenciálu spoločného využívania a digitalizácie, možnosti opätovného použitia a modernizácie, recyklovateľnosti a využitia po skončení používania vo forme druhotných surovín vo výrobkoch uvádzaných na trh. Ekodizajn musí byť súčasťou celistvého prístupu, pri ktorom sa energetická účinnosť a parametre výrobku považujú za prepojené a rovnocenné s efektívnosťou a výsledkami z hľadiska využívania zdrojov a materiálov.

5.1.2. V súčasnom pracovnom pláne sa uznáva obmedzenie, pokiaľ ide o prístup zameraný predovšetkým na energetické vlastnosti. V záujme ucelenosti a zrozumiteľnosti je potrebná komplexnejšia stratégia využívania ekodizajnu. Samotná smernica o ekodizajne sa neobmedzuje na energetické vlastnosti výrobkov spotrebujúcich energiu, ale je širšie zameraná aj na materiálové súčiastky takýchto výrobkov a rozsiahlejší vplyv a náklady neefektívneho využívania zdrojov.

5.1.3. Zásady obehového hospodárstva si vyžadujú výrobky a služby, ktoré sú trvanlivé, opätovne použiteľné, opraviteľné a recyklovateľné. Ekodizajn sa týmto zásadám musí podrobiť v kontexte digitalizácie, spoločného využívania (5) a funkčného hospodárstva (6), aby sa dosiahol súlad medzi rozličnými stratégiami, ktorých cieľom je dospieť k novému hospodárskemu modelu (7). Riziká spojené s terajším nesúladom môžu spôsobiť neistotu v podnikateľskej sfére a táto neistota zasa brzdí inovácie alebo investície do podnikateľských modelov založených na komplexnejšom modeli obehového hospodárstva. Povedie tiež k vývoju zameranému na účinné využívanie zdrojov na úkor nadmerného využívania energie a naopak. Súčasný a budúci výber výrobkov, ktorý bol doteraz založený na energetickej neúčinnosti, by sa mal rozšíriť na výrobky a služby s vysokou neúčinnosťou využívania zdrojov.

5.1.4. Na rozvoj obehového hospodárstva je nevyhnutné mať silný trh s druhotnými surovinami. Ekodizajn by mal prispievať k navrhovaniu takých výrobkov a služieb, pri ktorých je jednotlivé súčiastky výrobku možné oddeliť. To znamená, že súčiastky výrobku by sa mali dať ľahko odňať na ďalšie použitie a/alebo opätovné spracovanie vo výrobe. Návrhy výrobkov by mali umožniť toto získavanie druhotných surovín na dodávanie čistých a kvalitných materiálov na trh.

5.1.5. Používanie návrhov výrobkov ako pohonu silného trhu s druhotnými surovinami sa musí objaviť aj v kontexte návrhárskeho významu trvanlivosti a modularity.

5.2. Zmena správania

5.2.1. Na zmenu správania spotrebiteľov by sa mali použiť viaceré stratégie. Samotné označovanie nebude dostatočné na to, aby sa dosiahla rozsiahla zmena správania. Už v predchádzajúcich stanoviskách EHSV poukázal na potrebu používať ako súčasť súboru nástrojov na dosiahnutie želaného prechodu aj ekonomické nástroje (8), označovanie životnosti výrobku (9) a behaviorálnu ekonomiku (10) [predovšetkým povzbudzovanie (11)].

5.2.2. Požiadavka zmeny správania sa netýka iba spotrebiteľov a konečných užívateľov. Aj podnikateľská sféra potrebuje na povzbudenie k zmenám podporu stimulmi a istotu smerovania politiky. Osobitne dôležité to bude pre malé a stredné podniky, v ktorých odborná príprava a podporné nástroje môžu významne prispieť k chápaniu a dodržiavaniu zásad ekodizajnu a zabezpečiť, že akákoľvek transformácia bude sprevádzaná presunom pracovníkov, čím sa zminimalizuje prepúšťanie.

5.2.3. EHSV opätovne vyslovuje svoju podporu používaniu rozšírenej zodpovednosti výrobcov ako nástroja na podporu prechodu na podnikateľské modely obehového hospodárstva a zdôrazňuje, že aj to môže zohrávať úlohu v propagácii ekodizajnu.

5.2.4. V stanovisku EHSV o obehovom hospodárstve (12) sa poukazuje na úlohu nových modelov vlastníctva, medzi ktoré by patrilo aj leasingové poskytovanie výrobkov. To môže z ekodizajnu urobiť komerčnú veličinu, ktorá bude prospešná životnému prostrediu aj celej spoločnosti.

5.3. Ustanovenia o preskúmaní

5.3.1. Väčšina vykonávacích opatrení v oblasti ekodizajnu a energetického označovania obsahuje ustanovenia o preskúmaní, ktoré sa musia splniť v nadchádzajúcich rokoch. Konkrétne pôjde o preskúmanie účinnosti využívania zdrojov, opraviteľnosti, recyklovateľnosti a trvanlivosti výrobkov.

5.3.2. EHSV vyzdvihuje význam uplatňovania týchto zásad v prebiehajúcich štúdiách k jestvujúcemu zoznamu výrobkov a nielen k novým skupinám výrobkov, ktoré sa majú doplniť do pracovného plánu.

5.3.3. Uplatňovanie týchto zásad by sa nemalo iba externalizovať do štúdií, ale malo by sa tiež integrovať do nového pracovného plánu v oblasti ekodizajnu.

5.4. Plnenie súčasného relevantného pracovného plánu v oblasti ekodizajnu

5.4.1. EHSV konštatuje, že súčasný pracovný plán v oblasti ekodizajnu bol prehodnotený z hľadiska akčného plánu obehového hospodárstva. Konzultácia s konzultačným fórom, ktorá sa týkala prípravy návrhu tohto pracovného plánu a zodpovedala požiadavke z článku 18 smernice o ekodizajne, sa však uskutočnila na konci októbra 2015. To bolo pred spustením akčného plánu obehového hospodárstva.

5.4.2. Konzultačné fórum by malo zohľadniť oficiálny postoj organizovanej občianskej spoločnosti, ku ktorému dospela prácou vykonanou v EHSV.

5.4.3. Pre komplikácie a ťažkosti súvisiace s rýchloobehovými výrobkami a neistotou budúceho vývoja trhu sa v prípade výrobkov v oblasti IKT v pracovnom pláne iba navrhuje „samostatný spôsob“. Treba konštatovať, že príprava označovania týchto výrobkov zvyčajne zaberá priveľa času (v priemere 4 roky) a dobrovoľné dohody neprinášajú environmentálne, hospodárske a sociálne výsledky dostatočne rýchlo a dôsledne.

5.4.4. Je dôležité, že výrobky IKT sa v rámci pracovného plánu posudzujú samostatne. Aby sa rozprúdila inovácia v ekodizajne týchto výrobkov, je pre toto odvetvie potrebné určiť špecifické jasné smerovanie a ambície. Napríklad uplatňovanie ekodizajnu na mobilné telefóny by z mobilných telefónov mohlo urobiť vyslancov ekodizajnu tým, že by sa tieto komunikačné zariadenia využili na sprostredkovanie praktických aspektov ekodizajnu a jeho dôsledkov a prínosov širšiemu publiku.

5.4.5. Dohoda medzi EÚ a USA o používaní značky Energy Star vyprší v roku 2018. Táto značka stanovuje v oboch jurisdikciách rovnaké dobrovoľné požiadavky na kancelárske zariadenia z hľadiska účinnosti. Vzhľadom na novú politickú dynamiku v USA sa s predĺžením tejto dohody môžu spájať určité riziká. V preskúmaní by sa mali zohľadniť konkurenčné prednosti intenzívnej podpory ekodizajnu pre európskych podnikateľov. EÚ má príležitosť byť v tejto oblasti svetovým lídrom. Pokiaľ ide o dosiahnutie zovšeobecnenia ekodizajnu, nemal by sa podceňovať význam vzájomnosti a medzinárodných dohôd.

5.4.6. Sú výslovné náznaky toho, že sa v rámci plánu vypracuje komplexnejšia časť o príspevku ekodizajnu k obehovému hospodárstvu. Vítame toto uznanie potreby rozšíriť rozsah pôsobnosti, musí však byť sprevádzané konkrétnou krátkou lehotou vypracovania.

5.4.7. Príprava súboru nástrojov obehového hospodárstva pre ekodizajn, ako je napríklad Circular Design Guide, ktorý nedávno zverejnila nadácia Ellen MacArthur Foundation môže uľahčiť zmeny, ale musí mať podporu v silnej vhodnej legislatíve, ktorá sa bude opierať o príslušný výskum, rozsiahle konzultácie so zainteresovanými subjektmi a normalizačnú podporu. Tak z pohľadu spotrebiteľov, ako aj z pohľadu podnikateľov rozhodnú o prijatí takéhoto súboru nástrojov ceny výrobkov a ekonomické stimuly. Oporou osvedčených postupov v tejto oblasti môže byť zásada „znečisťovateľ platí“.

5.4.8. Nemali by sa podceňovať výzvy, ktorým treba čeliť z hľadiska dohľadu nad trhom a medzinárodnej spolupráce. EHSV konštatuje, že je čoraz potrebnejšie, aby členské štáty implementovali a vykazovali prostredníctvom dohľadu nad trhom, a ak sa tak nestane, môže byť potrebný prísnejší mechanizmus dohľadu, ktorý sa bude uplatňovať na národnej úrovni a bude koordinovaný buď nepriamo, alebo priamo prostredníctvom dozoru na úrovni EÚ. Môže byť potrebné zvážiť používanie mechanizmov dohľadu alebo kontroly, ktoré sa budú odlišovať od mechanizmov v súčasnosti bežne používaných pri ekodizajne a energetickom označovaní, a to s cieľom zminimalizovať prítomnosť oportunistických výrobcov a dovozcov na trhu EÚ a chrániť a odmeňovať investície tých podnikov, ktoré používajú dobré a transparentné praktiky v ekodizajne, označovaní a poskytovaní informácií a vyhlásení o výrobkoch.

5.4.9. Pokiaľ ide o spotrebiteľov a transparentnosť, má označovanie zásadný význam. Označovanie však nie je všeliek a hlavne nemusí byť vhodným nástrojom, pokiaľ ide o dodávanie výrobkov alebo poskytovanie služieb medzi podnikateľmi. Označovanie by podľa potreby malo odrážať aj životnosť, a nemalo by byť zamerané iba na energetické vlastnosti. Napríklad budova môže mať vysoké skóre vďaka svojej energetickej hospodárnosti, ale toto skóre môže byť opodstatnené aj väčším ocenením materiálov použitých pri výstavbe. Alebo veľký zložitý výrobok (napríklad nejaký systém vykurovania, chladenia alebo vetrania) môže zaručovať ďalšie ocenenie použitých materiálov a ich opraviteľnosti, nahraditeľnosti, trvanlivosti a recyklovateľnosti.

V Bruseli 5. júla 2017 Predseda Európskeho hospodárskeho a sociálneho výboru Georges DASSIS

(1) Ú. v. EÚ C 82, 3.3.2016, s. 6.

(2) Towards the circular economy: Opportunities for the consumer goods sector, Ellen MacArthur Foundation, 2013. Dokument je dostupný na internetovej adrese: https://www.ellenmacarthurfoundation.org/assets/downloads/publications/TCE_Report-2013.pdf.

(3) Environmental indicator report 2014: Environmental impacts of production-consumption systems in Europe, Európska environmentálna agentúra, 2014. Dokument je dostupný na stránke: https://www.eea.europa.eu/publications/environmental-indicator-report-2014.

(4) Design for sustainability – A step-by-step approach, Program OSN pre životné prostredie (UNEP) a Technická univerzita v Delfte, 2009. Dokument je dostupný na internetovej adrese:

http://wedocs.unep.org/bitstream/handle/20.500.11822/8742/DesignforSustainability.pdf?sequence=3&isAllowed=y.

(5) Ú. v. EÚ C 303, 19.8.2016, s. 36.

(6) Ú. v. EÚ C 75, 10.3.2017, s. 1.

(7) Circular by design – Products in the circular economy, Európska environmentálna agentúra, správa č. 6-2017, jún 2017. Dokument je dostupný na stránke: https://www.eea.europa.eu/publications/environmental-indicator-report-2014 EHSV v súčasnosti skúma celkový potenciál nových udržateľných hospodárskych modelov v príslušnom stanovisku (SC/048), ktorá sa má prijať v druhom polroku 2017.

(8) Ú. v. EÚ C 226, 16.7.2014, s. 1.

(9) Ú. v. EÚ C 67, 6.3.2014, s. 23.

(10) Circular by design – Products in the circular economy, už citovaná správa Európskej environmentálnej agentúry, s. 31.

(11) Ú. v. EÚ C 75, 10.3.2017, s. 28.

(12) Ú. v. EÚ C 264, 20.7.2016, s. 98.